paragraph_text: thumb|Georges Simenon 1963. Georges Simenon (Liège, 13. veljače 1903. – Lausanne, 4. rujna 1989.), belgijski književnik. Neki književni kritičari stvaralaštvo ovog francusko-belgijskog pisca detektivskih romana smatraju pučkom, marginalnom književnošću, dok ga drugi uzdižu među najznačajnije francuske pripovjedače. Svjetsku slavu stekao je detektivskim romanima u kojima umjesto akcije dominira dočaravanje atmosfere i psihološka analiza likova. Glavno pitanje koje zaokuplja njegovog detektiva Maigreta nije "tko je ubio", već "zašto je ubio". Simenon u svojim romanima oslikava najrazličitije sredine, od pariških pločnika do arizonske pustinje, a u tim ambijentima kreću se zanimljivi likovi od kojih svaki nosi pečat svoje društvene pripadnosti.